Signaale selle kohta, et FIBA muutis pärast augusti algul toimunud koosolekut, kus viibisid ka Euroopa parlamendi liikmed, tooni leebemaks, on tulnud mujaltki, näiteks Iisraelist, kelle alaliit lubas Jerusalemi Hapoelil EuroCupil osaleda. Sanktsioone polevat karta.
Eesti suhtes on sanktsioonid aga endiselt õhus, ütles Kuhi: "Viimane jutuajamine FIBA-ga toimus meil telefoni teel eelmisel esmaspäeval. FIBA ütleb, et nad jäävad oma seisukohtade juurde - alaliit, kelle klubi osaleb EuroCupil, selle rahvuskoondis võetakse järgmise aasta EM-finaalturniirilt maha. Oleme püüdnud nendega rääkida, aga selles osas pole midagi muutunud."
Kuhi ei täpsustanud, millist uut infot ta saab täna anda. Kalev/Cramo esindajad ei osanud eile hilisõhtul samuti öelda, mida Kuhi silmas peab. Seega puhtalt spekuleerides võib oletada, et Eesti korvpalliliit järgib Leedu eeskuju ja teatab Kalev/Cramo väljaheitmisest meistriliigast.
Kalevi pressiesindaja Kristo Raudami sõnul pole nad EuroCupist veel lõplikku kinnitust saanud, et neid liigasse üldse vastu võetakse. Mäletatavasti pidi üks tingimus sarjas osalemiseks olema püsiva koduhalli olemasolu, kus kõik graafikus olevad mängud ära pidada, mida Kalev/Cramo Saku suurhalli puhul aga seal juba ette broneeritud erinevate ürituste tõttu garanteerida ei saa. "Meie ootame samuti uudiseid igalt rindelt, sama teevad ka VTB klubid," sõnas ta.
Kalev/Cramo mänedžer Kaarel Sibul viibis eile Moskvas VTB liiga juhtkonna koosolekul, mille lühikeses kokkuvõttes sarja kodulehel pole EuroCupi ja FIBA tülist sõnagi. Samas teatas Venemaa korvpalliliidu president Andrei Kirilenko suvel, et soovitab VTB klubidel soojalt EuroCupist loobuda, vastasel korral - nägemist! Sibulat ennast Delfile eile tabada ei õnnestunud.